CELEX: 
Language: hr
Date: 2019-05-06 00:00:00
Title: PROVEDBENA ODLUKA KOMISIJE (EU) …/… o imenovanju upravitelja mreže za mrežne funkcije za upravljanje zračnim prometom (ATM) jedinstvenog europskog neba

PROVEDBENA ODLUKA KOMISIJE (EU) …/…
            
            
               оd 6.5.2019.
            
            
               o imenovanju upravitelja mreže za mrežne funkcije za upravljanje zračnim prometom (ATM) jedinstvenog europskog neba
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EZ) br. 551/2004 Europskog parlamenta i Vijeća od 10. ožujka 2004. o organizaciji i korištenju zračnog prostora u jedinstvenom europskom zračnom prostoru (Uredba o zračnom prostoru)
                  1
               , a posebno njezin članak 6. stavak 2. točku (b),
            
            
               nakon savjetovanja s Odborom za jedinstveno nebo,
            
            
               budući da:
            
            
               (1)U skladu s člankom 6. stavkom 6. Uredbe (EZ) br. 551/2004 države članice su ovlastile Eurocontrol za izvođenje upravljanja protokom zračnog prometa uspostavom Središnje jedinice za upravljanje protokom (CFMU).
            
            
               (2)Odlukom C(2011) 4130 final od 7. srpnja 2011. Komisija je imenovala Eurocontrol upraviteljem mreže za obavljanje zadaća potrebnih za izvršavanje mrežnih funkcija za upravljanje zračnim prometom (ATM) jedinstvenog europskog neba između srpnja 2011. i prosinca 2019.
            
            
               (3)Komisija je redovito preispitivala učinkovitost načina na koji je Eurocontrol u razdoblju od 2011. do 2016. obavljao te zadaće. Komisija je zaključila da je Eurocontrol u operativnom pogledu obavljao te zadaće na zadovoljavajući način.
            
            
               (4)Komisija je 2017. preispitala upravljanje, financijske aranžmane te aspekte troškova i troškovne učinkovitosti mrežnih funkcija za upravljanje zračnim prometom i zaključila da bi upravitelj mreže trebao imati veću autonomiju upravljanja. Glavni direktor Eurocontrola Odlukom br. XI/91 (2017) od 1. studenoga 2017.
                  2
                dodijelio je takvu autonomiju direktoru za upravljanje mrežom koji obavlja zadaće upravitelja mreže u Eurocontrolu.
            
            
               (5)Komisija je zaključila i da bi se mrežne funkcije za upravljanje zračnim prometom trebale provoditi na učinkovitiji i isplativiji način nego u razdoblju od 2011. do 2016., posebno izbjegavanjem udvostručavanja napora čime bi se smanjila ili barem ne bi porasla potreba za financijskim i ljudskim resursima za obavljanje tih funkcija u državama članicama.
            
            
               (6)Uzimajući u obzir općenitu pozitivnu ocjenu kojom je Eurocontrol ocijenio upravitelja mreže za troškovno učinkovito obavljanje zadaća u prvom i drugom referentnom razdoblju sheme izvedbe kako je određeno u članku 8. Uredbe (EU) br. 390/2013 od 3. svibnja 2013. o utvrđivanju plana performansi za usluge u zračnoj plovidbi i mrežne funkcije
                  3
               , kao i potrebu da se osigura kontinuitet poslovanja u provedbi mrežnih funkcija za upravljanje zračnim prometom, Komisija je 17. srpnja 2018. pozvala Eurocontrol da podnese prijedlog. Komisija je od Eurocontrola zatražila da potvrdi spremnost i sposobnost za ponovno imenovanje upravitelja mreže u skladu s kriterijima iz članka 6. stavka 2. Uredbe (EZ) br. 551/2004. U tom pogledu Komisija je također od Eurocontrola zatražila da opiše kako bi ispunio uvjete iz članka 4. stavka 3. Provedbene uredbe Komisije (EU) 2019/123 od 24. siječnja 2019. o utvrđivanju detaljnih pravila za provedbu mrežnih funkcija za upravljanje zračnim prometom (ATM) i stavljanju izvan snage Uredbe Komisije (EU) br. 677/2011
                  4
                te da navede na koji bi način, nakon imenovanja, ispunio zahtjeve utvrđene u članku 4. stavku 4. te Uredbe.
            
            
               (7)U prijedlogu dostavljenom 17. prosinca 2018. Eurocontrol je dostavio informacije o zahtjevima utvrđenima u članku 4. stavcima 3. i 4. Provedbene uredbe Komisije (EU) 2019/123.
            
            
               (8)Nakon naknadnog zahtjeva Komisije Eurocontrol je dostavio dodatna pojašnjenja.
            
            
               (9)Komisija je procijenila elemente koje je dostavio Eurocontrol i utvrdila da su ispunjeni zahtjevi iz članka 4. stavka 3. Provedbene uredbe Komisije (EU) 2019/123.
            
            
               (10)Eurocontrol se u svojem prijedlogu u pogledu rezultata koje je ostvario kao upravitelj mreže tijekom prvog i drugog referentnog razdoblja bavi pitanjima iz članka 4. stavka 3. točke (a) Provedbene uredbe Komisije (EU) 2019/123. Iz prijedloga je vidljiva stručnost i sposobnost za provedbu zadaća utvrđenih u članku 7. te Uredbe.
            
            
               (11)U skladu s člankom 4. stavkom 3. točkom (b) Provedbene uredbe Komisije (EU) 2019/123, Eurocontrol je u prijedlogu kvalitativno i kvantitativno opisao glavne ciljeve koje namjerava ostvariti s obzirom na upravljanje mrežnim funkcijama i kako će osigurati dobru kvalitetu usluga koje pruža operativnim dionicima.
            
         
         
            
               (12)U skladu s člankom 4. stavkom 3. točkom (c) Provedbene uredbe Komisije (EU) 2019/123, koji se među ostalim odnosi na iskustva stečena tijekom prvog i drugog referentnog razdoblja, Eurocontrol je opisao pristup i sredstva koja planira upotrijebiti kao upravitelj mreže.
            
            
               (13)Ako upravitelj mreže obavlja i druge aktivnosti osim onih koje su relevantne za obavljanje mrežnih funkcija, u skladu s člankom 4. stavkom 3. točkom (d) Provedbene uredbe Komisije (EU) 2019/123 od njega se zahtijeva da dokaže da će te druge aktivnosti izvoditi neovisno o zadaćama upravitelja mreže iz članka 7. Eurocontrol je u svojem prijedlogu naveo da bi zadaće upravitelja mreže koje su relevantne za mrežne funkcije provodila uprava za upravljanje mrežom te bi aktivnosti tog dijela organizacije bile primjereno odvojene od ostalih aktivnosti.
            
            
               (14)Osim ispunjavanja zahtjeva iz članka 4. stavka 3. Eurocontrol je predložio da se tijekom razdoblja imenovanja nastavi s poboljšanjem troškovne učinkovitosti pri obavljanju zadaća upravitelja mreže.
            
            
               (15)Stoga bi se Eurocontrol trebao imenovati upraviteljem mreže.
            
            
               (16)Tim se imenovanjem treba obuhvatiti treće i četvrto referentno razdoblje iz članka 7. Provedbene uredbe (EU) 2019/317 od 11. veljače 2019. o utvrđivanju programa performansi i sustava utvrđivanja naknada u okviru jedinstvenog europskog neba i stavljanju izvan snage provedbenih uredaba (EU) br. 390/2013 i (EU) br. 391/2013
                  5
                s obzirom na ulaganja potrebna za uvođenje najnovijih sustava za potporu provedbi mrežnih funkcija za upravljanje zračnim prometom i potrebu za osiguranjem stabilnosti i kontinuiteta mrežnih operacija.
            
            
               (17)U skladu s člankom 4. stavkom 4. točkom (a) Provedbene uredbe Komisije (EU) 2019/123 Agencija Europske unije za sigurnost zračnog prometa trebala bi certificirati upravitelja mreže prije početka trećeg referentnog razdoblja.
            
            
               (18)Kako bi se osigurala autonomija upravitelja mreže, važno je da postoji primjereno razdvajanje djelatnosti unutar organizacije koja je imenovana upraviteljem mreže. U skladu s člankom 4. stavkom 3. točkom (d) Provedbene uredbe Komisije (EU) 2019/123 Eurocontrol bi trebao provoditi svoje aktivnosti kao upravitelj mreže neovisno o svim drugim aktivnostima, uključujući aktivnosti povezane s radom međunarodnih organizacija.
            
            
               (19)Kako bi se osigurala pravednost u odnosu na države članice i treće zemlje kojima upravitelj mreže pruža svoje usluge, upravitelj mreže trebao bi imati na raspolaganju primjerene mehanizme financiranja i potrošnje te poštovati posebna pravila o upravljanju računima,
            
            
               DONIJELA JE OVU ODLUKU:
            
            
               Članak 1.
            
            
               Imenovanje upravitelja mreže
            
            
               1.Eurocontrol je imenovan upraviteljem mreže.
            
            
               2.Imenovanje iz stavka 1. obuhvaća treće i četvrto referentno razdoblje iz članka 7. Provedbene uredbe (EU) 2019/317.
            
            
               Članak 2.
            
            
               Zadaće upravitelja mreže
            
            
               1.Eurocontrol kao upravitelj mreže obavlja zadaće potrebne za izvršavanje mrežnih funkcija za upravljanje zračnim prometom iz članka 7. Provedbene uredbe Komisije (EU) 2019/123.
            
            
               2.Eurocontrol kao upravitelj mreže obavlja zadaće u skladu sa zahtjevima iz članka 4. Provedbene uredbe Komisije (EU) 2019/123.
            
            
               Članak 3.
            
            
               Ovjeravanje
            
            
               Prije izvršavanja zadaća koje su mu povjerene, Agencija će do 2. siječnja 2020. certificirati Eurocontrol kao upravitelja mreže u skladu s Provedbenom uredbom Komisije (EU) 2017/373
                  6
               .
            
         
         
            
               Članak 4.
            
            
               Upravitelj mreže i upravni odbor mreže
            
            
               1.Rukovoditelj upravitelja mreže iz članka 18. stavka 4. točke (c) Provedbene uredbe Komisije (EU) 2019/123 direktor je uprave Eurocontrola za upravljanje mrežom.
            
            
               2.Predstavnik Eurocontrola iz članka 18. stavka 4. točke (f) Provedbene uredbe Komisije (EU) 2019/123 glavni je direktor Eurocontrola.
            
            
               3.Upravitelj mreže snosi troškove uslijed administrativne potpore namijenjene predsjedniku odbora upravitelja mreže.
            
            
               Članak 5.
            
            
               Sudjelovanje u savjetovanju s državama članicama
            
            
               Upravitelj mreže na zahtjev Komisije sudjeluje u savjetovanju s državama članicama iz članka 21. Provedbene uredbe Komisije (EU) 2019/123.
            
            
               Članak 6.
            
            
               Neovisno obavljanje zadaća
            
            
               U skladu s člankom 4. stavkom 3. točkom (d) Provedbene uredbe Komisije (EU) 2019/123 Eurocontrol treba obavljati svoje zadaće kao upravitelj mreže neovisno o svim drugim aktivnostima, uključujući aktivnosti povezane s radom međunarodnih organizacija.
            
            
               Članak 7.
            
            
               Mehanizmi financiranja i potrošnje te odvajanje računa upravitelja mreže
            
            
               1.Ne dovodeći u pitanje sporazume iz članka 24. stavka 1. Provedbene uredbe Komisije (EU) 2019/123, upravitelj mreže ima uspostavljene mehanizme kojima se osigurava da države članice i treće zemlje, kako je navedeno u članku 24. stavcima 1. i 2. te Uredbe, pravedno i razmjerno financijski pridonose zadaćama koje su povjerene upravitelju mreže. Upravitelj mreže u pogledu upravljanja računima mora poštovati stavke 3. i 4. 
            
            
               2.Upravitelj mreže osigurava da se plaćanja država članice Unije u skladu s člankom 25. stavkom 1. Provedbene uredbe Komisije (EU) 2019/123 ne upotrebljavaju za financiranje troškova nastalih uslijed aktivnosti koje nisu obuhvaćene zadaćama iz članka 7. te Uredbe ili koji su nastali zbog sudjelovanja trećih zemalja u skladu s člankom 24. stavcima 3. i 4. te Uredbe.
            
            
               3.U skladu s člankom 25. stavkom 3. točkom (c) Provedbene uredbe Komisije (EU) 2019/123 zadaće Eurocontrola kao upravitelja mreže moraju biti pokrivene odvojenim računom u proračunu Eurocontrola.
            
            
               4.Na računu iz stavka 3. upravitelj mreže odvojeno prikazuje troškove i plaćanja zbog bilo kakvih dogovora o suradnji iz članka 24. stavaka 3. i 4. Provedbene uredbe Komisije (EU) 2019/123.
            
            
               Članak 8.
            
            
               Stupanje na snagu
            
            
               Ova Odluka stupa na snagu dvadesetog dana od dana objave u Službenom listu Europske unije.
            
         
         
            
               Sastavljeno u Bruxellesu 6.5.2019.
            
            
               
                     Za Komisiju
               
               
                     Predsjednik
                     Jean-Claude JUNCKER
               
               
            
         
         
            
                  
                     (1)
                  
                        SL L 96, 31.3.2004., str. 20.
               
               
                  
                     (2)
                  
                        Odluka o delegiranju ovlasti i/ili dodjele ovlaštenja za potpisivanje direktoru za upravljanje mrežom u pitanjima koja se odnose na pomoćne usluge iz drugih jedinica Agencije, proračunski postupak upravljanja mrežom, tehničke sastanke o socijalnom dijalogu operativnih djelatnika koji upravljaju mrežom i operativnih i tehničkih sporazuma koji su potrebni za obavljanje mrežnih funkcija Eurocontrola.
               
               
                  
                     (3)
                  
                        SL L 128, 9.5.2013., str. 1.
               
               
                  
                     (4)
                  
                        SL L 28, 31.1.2019., str. 1.
               
               
                  
                     (5)
                  
                        SL L 56, 25.2.2019, str. 1.
               
               
                  
                     (6)
                  
                        Provedbena uredba Komisije (EU) 2017/373 od 1. ožujka 2017. o utvrđivanju zajedničkih zahtjeva za pružatelje usluga upravljanja zračnim prometom/pružatelje usluga u zračnoj plovidbi i drugih mrežnih funkcija za upravljanje zračnim prometom i za njihov nadzor, o stavljanju izvan snage Uredbe (EZ) br. 482/2008 i provedbenih uredbi (EU) br. 1034/2011, (EU) br. 1035/2011 i (EU) 2016/377 te o izmjeni Uredbe (EU) br. 677/2011 (SL L 62, 8.3.2017., str. 1.).